Terug skool toe: 6 wenke vir gesonde kosblikhappies - Jou Gesin | Solidariteit WêreldJou Gesin | Solidariteit Wêreld
Tuis › Artikels › Terug skool toe: 6 wenke vir gesonde kosblikhappies
Terug skool toe: 6 wenke vir gesonde kosblikhappies
Dis weer terugskooltoe-tyd, en kosblikke moet gepak word. Voedsame kos maak ʼn kritieke deel van akademiese ontwikkeling uit. Dra by tot jou kinders se sukses deur gesonde happies in te pak wat hulle nie net gesond sal hou nie, maar hulle ook help om te konsentreer.
Die liggaam gebruik water vir baie funksies; dehidrasie kan uitputting en hoofpyne veroorsaak.
Melk is propvol kalsium en fosfor – wat voordelig is vir die groeiende skelet – en voorsien ʼn goeie dosis proteïen. As jy gegeurde melk verkies, kies een met geen byvoegings nie en ʼn baie lae suikervlak.
Toebroodjies tjok-en-blok met varsheid.
Vir toebroodjies, kies hoë-veselbrood met geen of min byvoegings en preserveermiddels. Kies margarien en smere wat ryk is in Omega 3, wat breinontwikkeling aanhelp. Smeer dit dun – te veel kan ook skadelik wees. Maak seker die vulsel is propvol voedsaamheid – sit snye kaas op die brood om dit af te seël voordat blaarslaai en tamatie bygevoeg word.
Neute is natuurlike kragbronne met nutriënte soos vitamines, minerale, antioksidante, gesonde vette, proteïen en vesel, wat kinders help om te groei, ontwikkel en leer. Rou of drooggeroosterde en ongesoute grondboontjies is die gesondste opsie. Vermy neute met bygevoegde sout of suiker.
Maak groente meer aantreklik deur ʼn heerlike groentesop voor te berei wanneer die koue toeslaan. Gooi die sop in ʼn wyebek-termosfles om skool toe te neem.
Aarbeie (gedoop in sjokolade).
Aarbeie is propvol vitamines, vesel en veral hoë vlakke antioksidante bekend as polifenols. Hulle tel onder die top 20 vrugte in antioksidant-kapasiteit. Aarbeie is ʼn goeie bron van mangaan en kalium. Aarbeie gedoop in donkersjokolade kan bydra tot jou kind se inname van vrugte en bied sommige gesondheidsvoordele weens die nutriënte in die sjokolade en die bessies. Hierdie heerlikheid moet egter matig geniet word as ʼn bederfie, en nie as ʼn gereelde deel van jou kinders se dieet nie.
Jy kan daartoe bydra om jou kind se aandagspan, konsentrasie en geheue ʼn hupstoot te gee deur ontbytkosse voor te sit wat ryk is in heel grane, vesel en proteïen, en laag is in bygevoegde suiker. As jou kind sommige oggende laat is, stuur vars vrugte, jogurt of ʼn halwe grondboontjiebotter- en piesangtoebroodjie saam. Baie skole voorsien voedsame ontbyt-opsies voor die eerste klok lui.
East Coast Radio: https://www.ecr.co.za/lifestyle/food/backtoschool-foods-help-your-child-concentrate-class/
Healthy Eating: https://healthyeating.sfgate.com/health-benefits-dark-chocolate-dipped-strawberries-8468.html
Nutrition Australia: https://www.nutritionaustralia.org/national/resource/nuts-health-and-kids